આંબલા સંસ્થા શરૂ થઈ પછી થોડા ગાળામાં જ નાની એવી ગૌશાળા પણ ઊભી થઈ. ગાયો ચારવા તેમજ બીજાં કામો માટે આંબલા ગામના જ એક ભરવાડને ગોવાળ તરીકે રાખેલો. આ ગોવાળે સંસ્થાનાં ઢોર ઉપરાંત પોતાનાંય બે-ચાર બકરાં રાખેલાં. સંસ્થાનાં ઢોર ચરાવે ત્યારે ગોવાળ પોતાનાં આ બકરાંને કોઈના ખેતરમાં ચરવા છૂટાં મૂકી દે. આને કારણે પાક ભેળાવાની ફરિયાદ સંસ્થા પાસે વારંવાર આવે. આખરે થાકીને માટલિયાભાઈએ એક દિવસ આ વાત નાનાભાઈને કરી. નાનાભાઈએ તરત ગોવાળને બોલાવ્યો.